**Komposztálási útmutató**

A komposztálás egy biokémiai folyamat, melynek során különböző mikroorganizmusok (baktériumok, gombák), illetve enzimek oxigén és hő segítségével lebontják a szerves anyagokat. Ez a jelenség megy végbe például a lehullott levelek lazább rétegeiben is, ahol még megfelelő az oxigénellátás.   
Ha szeretnénk meggyorsítani ezt a folyamatot a komposztálóba kerülő alapanyagokat aprítsuk össze. Ha egyenletes, jó minőségű komposztot szeretnénk, érdemes néhányszor megkevernünk a komposztban lévő anyagokat. Tavasztól őszig amikor a legmegfelelőbbek a körülmények akár 5-6 hónap alatt virágföld minőségű komposztunk keletkezhet.

**Milyen előnyökkel jár a komposztálás?**

- Kevesebb lesz a szemét és olcsóbb a kezelése

- A talaj minőségét a komposzttal rendkívüli mértékben javíthatja.

- A keletkezett komposztanyag fokozza a talaj aktivitását

- Javul a talaj tápanyag-, víz-, hő- és levegőgazdálkodása.

- A komposztokban található hormonhatású anyagok serkentik a növényi növekedést.

- Nagyobb lesz a növények ellenálló képessége a kórokozókkal és a kártevőkkel szemben.

- A talajszerkezet stabilitása nő, csökken a porosodás és az erózió veszélye.

- Tápanyag visszapótlásra, trágyázásra szintén kiválóan alkalmas.

- Lassú a tápanyag-feltáródás, kicsi a kimosódás veszélye.

- Nem kell elégetni a feleslegessé vált ágakat, nyesedékeket, ezzel a levegőt sem szennyezi.

- Kevésbé szennyezi környezetét, ésszerű, felelős, környezettudatos magatartást tanúsít!

**Mi kerülhet a komposztálóba és mi nem?**

|  |  |
| --- | --- |
| **Komposztálóba kerülhet** | **NEM kerülhet a komposztálóba** |
| Zöldségek, szárak, levelek (pl. krumplihéj, kukoricacsutka, paprikacsuma stb.) | Hőkezelt ételmaradékok, húsok, csontok |
| Gyümölcsök, héjak, magok | Záptojás (fertőzést terjesztő legyek miatt) |
| Nyers gabonák, lisztek (lejárt szavatosságú is) | Húsevő állatok ürüléke |
| Olajos magvak, csonthéjak (vasa, penészes is) | Állati tetemek |
| Kávé (zacc szűrőpapírral együtt), tea (filteres tea címke és zsinór nélkül), fűszer- és gyógynövények | Cigarettacsikk |
| Tojáshéj (összetörve) | Festett, fehérített papírok (pl. újságpapír, italos karton, szalvéta stb.) |
| Vágott virágok, szobanövények | Fémek, üvegek |
| Festetlen, natúr papír (pl.: tojástartó, hullámpapír, WC-papír-guriga) | Műanyagok (pl. palackok, fóliák, zacskók) |
| Haj, köröm, toll, szőr | Pelenka |
| Növényevő állatok ürüléke (alommal együtt pl. forgács) | Gyógyszerek |
| Lomb, levágott fű | Textíliák (általában vegyi festékekkel kezeltek) |
| Gally, sövénynyesedék | Vegyszerek, gombaölőszerek, gyom- és rovarirtók |
| Faforgács, szalma, faapríték, fahamu | egyéb veszélyes hulladékok (elemek, akkumulátorok, fénycsövek stb.) |

Jó komposztálást!

*/Forrás: Szike Környezet és Egészségvédelmi Egyesület/*